Siden september har Rema 1000 i Aalborg Øst haft faste vagter på udsatte tidspunkter af døgnet - som det første nordjyske supermarked. Men den udvikling vækker ikke større begejstring hos politiet. - I starten var det bankerne, så blev det tankstationerne og nu er det åbenbart supermarkederne, der øger sikkerheden. Det ligner en voldsom udvikling, siger vicepolitikommissær Torben Jensen. Politiet er ikke alene i deres undren. Flere mener, vagter kan øge sikkerheden, men det burde være sidste nødløsning. - Vi vil hellere forebygge trusler og vold og en fast vagt er ikke forebyggende. Det skal jo ikke ende i en politistat, siger LO-formand i Aalborg, Anna Kirsten Olesen. - Det kan være belastende at blive udsat for vold og trusler på arbejdspladsen. Og det er en vagt en af løsningerne imod. Jeg mener dog, der findes bedre løsninger i supermarkederne som eksempelvis pengeløse butikker, siger tilsynschef Thomas Nygaard Christensen fra Arbejdstilsynet. - En vagt kan mindske antallet af røverier, da han er synlig, men det er rigtig, rigtig dyrt i længden, så det bør være en nødløsning i de værste tilfælde, siger professor Michael Hviid. Indtil videre er Rema 1000 også det eneste supermarked, der har indført vagter i Nordjylland. Og hverken Dansk Supermarked eller Coop har planer om at det.

Referat:
Ansættelsen af faste vagter i Rema 1000 i Aalborg Øst vækker ikke umiddelbart stor begejstring hos hverken LO eller Nordjyllands Politi.